DEĊIŻJONI TAL-KUMMISSJONI
ta' l-20 ta’ Awwissu 2007
li temenda d-Deċiżjoni 2007/31/KE li tistipula miżuri tranżitorji fir-rigward ta' kunsinni ta' ċerti prodotti tas-setturi tal-laħam u tal-ħalib koperti bir-Regolament (KE) Nru 853/2004 tal-Parlament Ewropew u tal-Kunsill mill-Bulgarija lil Stati Membri oħra
(notifikata taħt id-dokument numru C(2007) 3894)
(Test b’relevanza għaż-ŻEE)
(2007/586/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat ta' Adeżjoni tal-Bulgarija u r-Rumanija,
Wara li kkunsidrat l-Att ta’ Adeżjoni tal-Bulgarija u tar-Rumanija, u partikolarment l-Artikolu 42 tiegħu,
Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikolari l-Artikolu 9(4) tagħha,
Billi:
(1)
Id-Deċiżjoni tal-Kummissjoni 2007/31/KE (2) tistipula miżuri tranżitorji fir-rigward ta' kunsinni mill-Bulgarija lejn Stati Membri oħra ta' ċerti prodotti tas-setturi tal-laħam u tal-ħalib, koperti bl-Anness III tar-Regolament (KE) Nru 853/2004 tal-Parlament Ewropew u tal-Kunsill tad-29 ta’ April 2004 li jistipula regoli speċifiċi ta' l-iġjene għall-ikel li joriġina mill-annimali (3). Dawn il-prodotti għandhom jintbagħtu mill-Bulgarija biss jekk jinkisbu minn stabbiliment ta' ipproċessar elenkat fl-Anness ta' din id-Deċiżjoni.
(2)
Il-Bulgarija talbet li ċerti stabbilimenti għandhom jiżdiedu mal-lista fl-Anness tad-Deċiżjoni 2007/31/KE. L-awtoritajiet kompetenti taw garanziji li dawn l-istabbilimenti issa huma kompletament konformi mar-rekwiżiti tal-Komunità. Għalhekk, il-lista f'dan l-Anness għandha tiġi aġġornata skond dan. Għall-fini ta' ċarezza, huwa xieraq li jinbidel bl-Anness ta' din id-Deċiżjoni.
(3)
Id-Deċiżjoni 2007/31/KE għandha għalhekk tiġi emendata skond dan.
(4)
Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness għad-Deċiżjoni 2007/31/KE jinbidel bit-test fl-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 20 ta’ Awwissu 2007.